b'\n_START_ARTICLE_\nSarati\n_START_PARAGRAPH_\nSarati je umetna pisava angle\xc5\xa1kega pisatelja in jezikoslovca J.R.R. Tolkiena. Po legendi iz Srednjega sveta jo je ustvaril R\xc3\xbamil iz Tiriona. Sarati je slu\xc5\xbeil tudi kot podlaga za bolj raz\xc5\xa1irjeno pisavo tengvar. Od ostalih Tolkienovih pisav (tengvar in kirt) se sarati razlikuje predvsem po tem, da je pisan v stolpcih od zgoraj navzdol; stolpci pa si sledijo od leve proti desni._NEWLINE_Vsak celi znak predstavlja soglasnik, medtem ko so samoglasniki pisani s posebnimi lo\xc4\x8devalnimi znamenji (diakriti\xc4\x8dnimi simboli) imenovanimi tehtar. Samoglasniki se tako pi\xc5\xa1ejo ob strani soglasnikov, ki potekajo navpi\xc4\x8dno. Vrednosti glasov v spodnji tabeli so podane v skladu z Mednarodno foneti\xc4\x8dno abecedo._NEWLINE_Obstaja ve\xc4\x8d na\xc4\x8dinov pisanja, saj tudi Tolkien sam ni bil zvest le enemu na\xc4\x8dinu, ampak je skozi svoje \xc5\xbeivljenje pisavo spreminjal in raz\xc5\xa1irjal. Seveda je odvisno, kateri jezik je s pisavo zapisan, saj se glasovi posameznih jezikov razlikujejo. V postopku za pisanje vilinskega jezika kvenje je na primer izpu\xc5\xa1\xc4\x8deno pisanje samoglasnika\xc2\xa0\xc2\xbba\xc2\xab, ker je to najpogostej\xc5\xa1i samoglasnik v tem jeziku. To pomeni, da je ta oblika pisave sarati abugida z nelo\xc4\x8dljivo povezanim samoglasnikom\xc2\xa0\xc2\xbba\xc2\xab.'